পরীক্ষার ফল আশানুরূপ না-হওয়ায় বাড়ি থেকে পালিয়েছিল দুই কন্যা। ধরা পড়ল প্রভুর তৎপরতায়! গত শনিবার প্রকাশিত হয়েছে সিবিএসই দ্বাদশ শ্রেণির পরীক্ষার ফল। তা প্রত্যাশিত না-হওয়ায় বাড়ি থেকে পালিয়েছিলেন দুই অষ্টাদশী। তাঁরা উত্তর ২৪ পরগনার বাসিন্দা। মেয়েরা দিনভর বাড়ি না ফেরায় শেষপর্যন্ত পুলিশে খবর দেয় তাদের উদ্বিগ্ন পরিবার। মোবাইল টাওয়ার থেকে পুলিশ জানতে পারে দুই পলাতকই উঠেছেন মুম্বইগামী গীতাঞ্জলি এক্সপ্রেসে। ওই ট্রেনের শেষ গন্তব্য মুম্বইয়ের ছত্রপতি শিবাজি টার্মিনাস (সিএসটি)।
এক কন্যার পিতা তখনই রেলমন্ত্রীর সহায়তা চেয়ে টুইট করেন। সোশ্যাল মিডিয়ায় তৎপর প্রভুর চোখেও পড়ে তা। মন্ত্রী তৎক্ষণাৎ আরপিএফ-সহ রেলের সব বিভাগকে এ বিষয়ে নজর রাখতে নির্দেশ দেন। সিএসটি-সহ ওই ট্রেনের প্রতিটি স্টেশনে রেল পুলিশকে সতর্ক থাকতে বলা হয়। বিশেষ করে পশ্চিমবঙ্গ থেকে যে সব ট্রেন মুম্বইয়ের দিকে যাচ্ছে, নজর রাখতে বলা হয় সেগুলির যাত্রীদের উপরেও! এছাড়া, দুই কন্যার মোবাইলের উপরেও সারাক্ষণ নজর রাখে পুলিশ।
মুম্বইয়ের একটি ইংরেজি দৈনিককে সেন্ট্রাল রেলওয়ের চিফ সিকিওরিটি কমিশনার এ কে সিংহ বলেন, ‘‘মুম্বই যাওয়ার আগে গীতাঞ্জলি এক্সপ্রেস নাসিকে ঢুকতেই আরপিএফ আধিকারিকেরা মেয়ে দু’টিকে দেখতে পান।’’ দেখামাত্রই ট্রেন থেকে ওই দু’জনকে নামিয়ে আরপিএফের তত্ত্বাবধানে পাঠানো হয়। জিজ্ঞাসাবাদের সময়ে দু’জনেই নিজেদের পরিচয় জানিয়ে কবুল করেন যে, পরীক্ষার ফল ভাল হয়নি বলেই বাড়ি থেকে পলায়ন।
মেয়ে মুম্বইগামী ট্রেনে সওয়ার শুনেই তৎক্ষণাৎ সেখানে পাড়ি দিয়েছিলেন একজনের বাবা। তাঁর সঙ্গে দুই কন্যাই বাড়ি ফিরেছেন বলে জানিয়েছে মুম্বইয়ের ওই দৈনিক। পলাতককে ট্রেন থেকে উদ্ধার করার ঘটনা প্রভু-জমানায় এই প্রথম নয়। গত জানুয়ারিতে দশম শ্রেণির ছাত্র প্রেমিকের সঙ্গে বাড়ি থেকে পালিয়েছিল ঝা়ড়খণ্ডের এক ১৫ বছর বয়সী কিশোরী। মেয়েটির বাবা প্রভুর উদ্দেশ্যে টুইট করে সাহায্য চাইতে সেবারও তিনি একইভাবে তৎপর হয়েছিলেন। দু’জনকে ট্রেন থেকেই উদ্ধার করেছিল রেল পুলিশ।